open-index/open-wikipedia-markdown huggingface dataset:
Gunga Din (film)

***Gunga Din*** je američki crno-bijeli pustolovni film snimljen 1939. u režiji Georgea Stevensa. Radnja je inspirirana istoimenom pjesmom britanskog pisca Rudyarda Kiplinga i smještena na Sjeverozapadnu granicu Britanske Indije 1880-ih. Protagonisti, koji tumače Victor McLaglen, Cary Grant i Douglas Fairbanks, Jr. su pripadnici male jedinice britanskih kolonijalnih trupa koji će se zajedno sa svojim domorodačkim vodonošom (koga glumi Sam Jaffee) suprostaviti ubilačkoj sekti Thugeeja. Film, koji se isticao za tadašnje standarde izuzetno visokim budžetom i u kome se vješto kombinirala akcija i humor, dobio je povoljne kritike i veliku gledanost, iako mu je zbog visokog budžeta trebalo dosta vremena da producentima donese profit. Sljedeće godine je osvojio Oscar za najbolju fotografiju, a veliki dio kritičara ga danas smatra klasikom hollywoodskog pustolovnog filma. Godine 1962. je snimljen western remake pod naslovom *[[Sergeants 3]]* sa pripadnicima Rat packa u glavnim ulogama, a 1983. je Steven Spielberg u scenariju za vlastiti *[[Indiana Jones and the Temple of Doom]]* iskoristio brojne elemente njegovog zapleta.

## Reference

## Vanjske veze
* 
*
Le jour se lève

***Le Jour se lève*** () je francuski crno-bijeli film snimljen 1939. u režiji Marcela Carnea, koji se smatra jednim od najznačajnijih ostvarenja poetskog realizma, odnosno predratne francuske kinematografije.

Scenario je napisao Jacques Prevert, a po žanru je kombinacija kriminalističkog filma i melodrame. Naslovni protagonist, koga tumači Jean Gabin, je tvornički radnik koji ulazi u ljubavne veze sa dvije žene - koje tumače Arletty i Jacqueline Laurent. Radnja započinje kada u jednom stanu bude opkoljen od policije te se kroz flashbackove prisjeća kako su ga te veze dovele do ubistva podlog vodviljskog zabavljača koga tumači Jules Berry.

Iako nije bio prvi film koji je koristio pretapanje kao sredstvo za prikazivanje *flashbacka*, Carne se prilikom snimanja filma morao boriti s producentima koji su, nenaviknuti na tu narativnu tehniku, zahtijevali da koristi međutitl. Nakon premijere se za film daleko problematičnijim pokazao njegov depresivni ugođaj, kao i protagonist koji otvoreno iskazuje beznađe i nedostatak bilo kakve perspektive. Kada je godinu dana kasnije Francuska poražena od Nijemaca, vichyjske vlasti su ga službeno zabranile tvrdeći da je njegov defetistički sadržaj doprinio nacionalnoj katastrofi. U Francuskoj je prikazan tek nakon drugog svjetskog rata, ali je prije toga ostvario značajan uticaj na Hollywood, čiji su filmaši upravo po njemu stvarali filmove koji će kasnije postati poznati kao zaseban žanr film noira.

Godine 1946. je američka kompanija RKO Pictures otkupila prava na remake, koji je sljedeće godine snimljen pod naslovom *[[The Long Night (1947 film)|The Long Night]]*. RKO je pokušao otkupiti i uništiti sve kopije originala, te se neko vrijeme smatralo da je izgubljen sve dok 1950-ih nisu pronađene sačuvane kopije.

1952. mu je ukazana čast da u prvoj anketi britanskog časopisa *[[Sight and Sound]]* bude proglašen za jedan od 12 najboljih filmova ikada snimljenih.

## Uloge
* Jean Gabin ... François
* Jacqueline Laurent ... Françoise
* Jules Berry ... M. Valentin
* Arletty ... Clara
* Arthur Devère ... Mr. Gerbois
* Bernard Blier ... Gaston
* Marcel Pérès ... Paulo
* Germaine Lix ... Pjevačica
* Georges Douking ... Slijepac

## Vanjske veze
* 
* Le Jour Se Leve na TCM Movie Database
Antonio Grimani

**Antonio Grimani** (Venecija, 28. decembar 1434. - Venecija, 7. maj 1523.) bio je 76 mletački dužd koji je vladao od 6. jul 1521. do svoje smrti - 1523.
## Biografija
*Loredan* je čitav svoj život bio pobornik politike čvrstog savezništva sa politike koje je tad bilo u rukama španjolskih habsburgovaca i francuskim kraljevima, pa je zbog takvih stavova stekao puno neprijatelja. Dugi niz godina bio je admiral (*generale da mar*) mletačke mornarice i Prokurator Bazilike sv.Marka, ali kad je doživio poraz od Osmanlija kod zaljeva Pylos na Peloponezu - 1499. njegovi protivnici jedva su to dočekali i toliko ga napali, - da je istjeran iz svih institucija Mletačke Republike.

Nakon tog se preselio u Rim kod svog sina kardinala Domenica, ali nije pokazao nikakvu ogorčenost prema maćehinskoj domovini, već je i tamo čvrsto branio njene interese. Stvari su se okrenule u njegovu korist 1509. kad je tadašnji dužd - Leonardo Loredan doživio poraz od pape Julija II., pa je nakon njegove smrti - 1521., izbor pao na njega.

Vladao je kratko i neuspješno, jer se njegova neodlučna politika između Francuske i Španjolske, pokazala štetnom za sudbinu Mletačke Republike.

## Reference

## Vanjske veze

* ''Grimani, Antonio'' na portalu Treccani
Les Caprices de Marianne

***Les Caprices de Marianne*** () je kazališni komad francuskog pisca Alfreda de Musseta objavljen 1833. godine, a premijerno izveden u Parizu 1851. godine. Radnja je smještena u Napulj i prikazuje kako se mladić po imenu Claudio zaljubi u lijepu Marianne, suprugu lokalnog suca, a kako njegov pokušaj da je zavede posredovanjem prijatelja Octavea dovodi do tragičnih posljedica. *Les Caprices de Marianne* je danas najpoznatija za predložak za *[[Pravila igre (film)|Pravila igre]]*, znameniti film Jeana Renoira iz 1939. godine.
La Règle du jeu

***La Règle du jeu*** () je francuski crno-bijeli film snimljen 1939. u režiji Jeana Renoira, koji se smatra jednim od najboljih i najvažnijih ostvarenja predratne francuske, odnosno svjetske kinematografije uopće.

Inspiraciju za film je dao *[[Les Caprices de Marianne]]*, kazališni komad Alfreda de Musseta čiju je radnju Renoir premjestio u suvremeni milje francuskog visokog društva. Protagonist, čiji lik tumači Roland Toutain je Andre, slavni avijatičar zaljubljen u Christine (čiji lik tumači Nora Gregor), Austrijanku udanu za aristokrata (čiji lik tumači Marcel Dalio), i koji nastoji doći u kontakt s njom pomoću zajedničkog prijatelja Octavea (koga tumači sam Renoir).

Film je tokom premijere dočekan neprijateljski od strane pariške publike, ali i kritike, a što se često tumači time da ona nije imala razumijevanja za Renoirov satirički prikaz života visoke klase. Nakon pada Francuske je vichyjska vlada zbog navodnog vrijeđanja "javnog morala" film zabranila, odnosno prisilila Renoira da ga skrati i premontira, zbog čega danas postoji nekoliko verzija. Originalnoj je najbliža ona koja je restaurirana 1959. godine.

Nakon rata je, međutim, kritika počela hvaliti film, prije svega zbog inovativnih tehnika dubokog fokusa. Godine 1952. je ušao u prestižni izbor časopisa *[[Sight and Sound]]* kao jedan od najboljih filmova svih vremena.

## Uloge

* Nora Gregor ... Christine de la Cheyniest
* Paulette Dubost ... Lisette, Christinina supruga
* Marcel Dalio ... Robert de la Cheyniest, Christinin suprug i Genevièvein ljubavnik
* Roland Toutain ... André Jurieux, avijatičar zaljubljen u Christine
* Jean Renoir ... Octave, Christinin i Andréov zajednički prijatelj
* Mila Parély ... Geneviève de Marras, Robertova ljubavnica
* Anne Mayen ... Jackie, nećaka Christine
* Julien Carette ... Marceau, lovokradica zaljubljen u Lisette
* Gaston Modot ... Edouard Schumacher, Robertov lugar i Lisettein suprug

* Pierre Magnier ... General, gost na Robertov imanju
* Pierre Nay ... Monsieur de St. Aubin, gost na Robertovom imanju
* Francœur ... Monsieur La Bruyère, gost na Robertov imanju
* Odette Talazac ... Madame de la Plante, gost na Robertovom imanju
* Claire Gérard ... Madame de la Bruyère, gost na Robertovom imanju
* Lise Elina ... radio-reporter na aerodromu
* Eddy Debray ... Corneille, Robertov batler
* Léon Larive ... kuhar
* Henri Cartier-Bresson ... engleski sluga

## Vanjske veze
* 
* Janus Films  – trailer.
* Complete film online at LikeTelevision 
* Roger Ebert's Great Movies reflection on ''The Rules of the Game''
Gunga Din

***Gunga Din*** je poema britanskog književnika Rudyarda Kiplinga objavljena 1892. godine kao dio zbirke *[[Barrack-Room Ballads]]*, posvećene životu britanskih vojnika u kasnom viktorijanskom periodu. *Gunga Din* je ime Bhishti vodonoše u službi britanske vojske, koji za vrijeme jednog pohoda spašava život britanskom vojniku i potom sam gine, tjerajući britanskog vojnika da u završnim stihovima prizna kako je "bio bolji čovjek od bilo koga vojnika". *Gunga Din* se među sličnim Kiplingovim djelima ističe pozitivnim odnosom prema domorodačkom stanovništvu Britanske Indije. Godine 1939. je po motivima pjesme snimljen istoimeni hollywoodski film.

## Vanjske veze
* Text of the poem from Bartleby.com